DKD stel ondersoek in ná foto's op Facebook | Netwerk24
DKD stel ondersoek in ná foto's op Facebook
Deur Jackie Kruger 12 Januarie 2019 09:00
Die departement van korrektiewe dienste (DKD) in George in die Suid-Kaap stel ondersoek in nadat foto's op Facebook verskyn het van lede wat blykbaar drank drink en 'n inskrywing waarin gesê word 'n oortreder is foutiewelike vrygelaat.
Johan Pienaar, 'n DKD-woordvoerder, sê by navraag die hoof van die sentrum is Donderdag ingelig oor die Facebook-plasings en hy het dit by die area-kommissaris aangemeld vir verdere ondersoek.
Pienaar sê die foto's is van lede wat alkohol gebruik buite die enkel-eenhede.
"Die lede in die foto's was in der waarheid van diens af en van hulle woon in die enkel-eenhede," sê hy.
In nog 'n Facebook-inskrywing word verwys na 'n beweerde foutiewe vrylating van 'n oortreder by die DKD in George.
Pienaar sê die oortreder na wie in die inskrywing verwys word, is nie foutiewelik vrygelaat nie. Alle prosedures is gevolg vir sy paroolplasing.
Hy het ook gesê die gebiedskoördineerder van korrektiewe dienste en die hoof van George se DKD-sentrum sal die kwessie binnekort met die departement van justisie bespreek.